กทม. ร่วมกับกรมควบคุมโรค ตรวจคัดกรองเชิงรุกโควิด-19 ในตลาดพื้นที่เขตบางแคอย่างต่อเนื่อง
พล.ต.อ.อัศวิน  ขวัญเมือง ผู้ว่าราชการกรุงเทพมหานคร เปิดเผยภายหลังลงพื้นที่ตรวจความเรียบร้อยการตรวจคัดกรองเชิงรุกเพื่อค้นหาผู้ติดเชื้อโควิด-19 ในพื้นที่เขตบางแค บริเวณชุมชนบ้านขิง ซอยเพชรเกษม 69 ว่า กรุงเทพมหานคร โดยสำนักอนามัย ศูนย์บริการสาธารณสุขพื้นที่และสำนักงานเขตบางแค ร่วมกับกรมควบคุมโรค กระทรวงสาธารณสุข ปฏิบัติการตรวจคัดกรองเชิงรุกเพื่อค้นหาผู้ติดเชื้อโควิด-19  จากกลุ่มผู้ค้าในตลาดคลองขวางจำนวน 300 คน ที่ผ่านมากรุงเทพมหานคร ได้ดำเนินการตรวจคัดกรองผู้ค้าในตลาดและกลุ่มเสี่ยงในพื้นที่เขตบางแค ซึ่งเป็นพื้นที่ใกล้เคียงและได้รับผลกระทบจากจังหวัดสมุทรสาคร โดยมีมาตรการตรวจเชิงรุกมาอย่างต่อเนื่องและได้ติดตามตรวจซ้ำใหม่ เนื่องจากการตรวจในครั้งแรกอาจยังไม่พบผู้ติดเชื้อเพราะอยู่ในระยะฟักตัว สำหรับการปฏิบัติงานได้นำรถเก็บตัวอย่างชีวนิรภัยพระราชทาน ในพระบาทสมเด็จพระเจ้าอยู่หัว จำนวน 2 คัน เก็บตัวอย่างด้วยวิธีการตรวจค้นหาเชื้อทางโพรงจมูก (SWAB)  สำหรับผู้ที่ได้รับการตรวจ เจ้าหน้าที่จะแจกชุดป้องกันให้ไปดูแลตนเองที่บ้านระหว่างที่รอผลการตรวจ นอกจากนี้ยังได้เฝ้าระวังเชิงรุก โดยเก็บตัวอย่างน้ำลายจากผู้ค้าย่านตลาดบางแค ได้แก่ ตลาดสิริเศรษฐนนท์ (แสงฟ้าเก่า) ตลาดศูนย์การค้าบางแค ตลาดกิตติ ตลาดภาสม ตลาดใหม่บางแคและตลาดวันเดอร์ รวมจำนวน 1,400 คน จากนั้นจะนำตัวอย่างส่งให้กรมวิทยาศาสตร์การแพทย์ กระทรวงสาธารณสุข ตรวจสอบหาเชื้อโควิด-19 และแจ้งผลให้ทราบต่อไปสำนักงานเขตบางแค ได้ดำเนินการตรวจและให้คำแนะนำเจ้าของตลาด ตลอดจนให้ความรู้แก่ผู้ค้าในการป้องกันและดำเนินมาตรการควบคุมโรคโควิด-19 อย่างต่อเนื่อง เพื่อป้องกันการแพร่ระบาดของโรค  ขอความร่วมมือให้ผู้ค้าและประชาชนสวมหน้ากากอนามัยตลอดเวลา ล้างมือบ่อยๆ ด้วยสบู่หรือเจลแอลกอฮอล์ เว้นระยะห่างในการพูดคุย ไม่ไปในพื้นที่เสี่ยง พร้อมทั้งแนะนำให้ทำแบบประเมินความเสี่ยง BKK COVID-19 เพื่อประเมินอาการของตนเองเบื้องต้นอีกด้วย